Väistyvä toimitusjohtaja: ”Ei mitään syytä yhtään hiisata.”

Verkkokauppa laajenee kannattavuuden kustannuksella.

Kilpailua lisäsi ulkomaalainen Power-ketju.

25 vuotta yritystään johtanut Samuli Seppälä väistyy taustalle.

Samuli Seppälä jättää Verkkokauppa.comin toimitusjohtajuuden ja siirtyy hallitukseen täyspäiväisesti keväällä. PETTERI PAALASMAA/KL

Verkkokauppa.comin kolmannen vuosineljänneksen tulos romahti viime vuoden 3,9 miljoonasta tämän vuoden 1,8 miljoonaan euroon.

Syynä ovat alan kiristynyt kilpailu ja yhtiön aggressiivinen strategia. Verkkokauppa.comin liikevaihto kasvoi kolmannella vuosineljänneksellä 14 prosenttia.

- Samaan aikaan olemme kasvattaneet liikevaihtoa ja ottaneet lisää markkinaosuutta jopa 10 prosenttiyksikköä. Tilanteessa, jossa kauppa siirtyy verkkoon, ei ole mitään syytä yhtään hiisata vaan kasvattaa toimintaa. Kodinelektroniikkamarkkinoilla on tosi kova kisa. Kyllähän sillä on oma vaikutuksensa tulokseen, sanoo toimitusjohtaja, yhtiön perustaja Samuli Seppälä.

Seppälän mukaan paljon on tapahtumassa vielä lähiaikoina.

- Nettikaupan osuus on 10 prosenttia, ehkä vähän enemmän. Yhdysvalloissa ja Englannissa puhutaan jo 15-17 prosentista. Suomi on jäljessä. Ei ole mitään viitteitä, että vauhti olisi hiljenemässä. Luemme päivittäin uutisia, että kauppaketjuja menee nurin tai lopettaa toimintansa. Suomessa Seppälän vaateketju viimeksi ja Jenkeissä Toys R Us.

Päitä putoaa, uusia tulee

Suomessa verkkokaupan suurista pelureista on kadonnut esimerkiksi NetAnttila. Verkkokauppa ja Suomen markkinoiden avautuminen koituivat perinteikkään kauppabrändin kohtaloksi.

Tilalle on tullut uusia.

Markkinajohtaja Gigantin ja kakkosen eli Verkkokauppa.comin takana osuuksia hakee norjalaisomisteinen, Tanskassa ensimmäisenä avannut Power.

Gigantin liikevaihto oli viime tilikaudella 523 miljoonaa euroa ja liiketulos 9,7 miljoonaa euroa. Verkkokauppa.comin liikevaihto oli 371 miljoonaa euroa vuonna 2016 ja liiketulos peräti 12,8 miljoonaa euroa.

Powerin liikevaihto puolestaan oli 244 miljoonaa euroa vuonna 2016, mutta se teki tappiota 4,6 miljoonaa euroa. Power tekee vielä tänäkin vuonna tappiota.

- He avasivat puolitoista vuotta sitten ja ensimmäinen vuosi oli tappiollinen. Saa nähdä, kauanko he tappiolla pysyvät mukana. NetAnttilan loppuminenkin oli iso juttu ja ihmisillä jäivät takuut ja muut hoitamatta. Se on iso asia, että liike on olemassa vielä ensi vuonnakin, Seppälä sanoo.

Taustalle

Samuli Seppälä aikoo viimeistään huhtikuussa siirtyä syrjään yhtiön toimitusjohtajan paikalta. Hän jatkaa kuitenkin yhtiön hallituksessa ja pitää edelleen fokuksensa kaupassa, jonka perusti 25 vuotta sitten.

- Kutakin työtä tekee oman aikansa. On kiva kokeilla vähän muutakin. Hallituksessa on minulle riittävästi työtä.

Verkkokauppa.comin Pirkkalan ja Oulun myymälät ovat tänä vuonna laajentuneet. Turun viereen Raisioon avataan alkuvuodesta uusi jättimyymälä. Itä-Helsingistä on varattu tontti mahdollista uutta Myllypuron alueen myymälää ja logistiikkakeskuksen suunnittelua varten.

Verkkokaupan kasvulle ei loppua näy.

- Se on noussut keskimäärin prosenttiyksikön verran vuodessa ja on Englannissa nyt 17 prosenttia, joten kasvuvuosia on monta vielä varmasti edessä. Kuitenkin Suomessa 90 prosenttia ostaa kivijalasta, joten kivijalkamyymälöitä pitää olla.